Schliessli hät de Pöschtler di vorder Stossstange vom Röno packt Mit ue und abe Wippe, mit Biischten und Chnorze isch dänn de Chare Santimeter um Santimeter wider uf d'Strass choo.De Noldi hät's Aschleppseil wider abghänkt und isch zum Turi in Deekaawee iigschtige. Dänn sind s' uf Stadel gfahre, wo s' am Gloggi sin Sachs uusglade händ. Di hinder Stossstange vom Gloggi sim Ärr-Vier isch uf einere Siite fasch zäh Santimeter vom Auto abgschtande, aber das händ s' wider "gflickt", indem s' langsam hindersi gäge d'Muur  vom Nachber sim Mischtstock gfahre sind. Am Schluss hät me hine am Auto chuum meh öppis gseh, und das Büleli i de vordere Stossstange vom Gloggi sim Röno isch niemerem uufgfalle.  Nume will am Noldi sin Sunntigstschoope und d'Hose uusgseh händ, als het er demit imene Stall pfuuset, isch dänn die Gschicht doch no as Tageslicht cho. Er isch ines heilloses Tunderwäter iegloffe, wo-n-er heichoo isch. Eigentli ungrächt, de Noldi hät schliessli nu ghulfe!